Zondo-kommissie: Polisie moet Zuma se gedrag ondersoek | Maroela Media
Oudpres. Jacob Zuma tydens 'n vroeëre verskyning. (Foto: Nokuthula Mbatha/ANA)
Die Zondo-kommissie wat staatskaping ondersoek het nou nog 'n lasbrief uitreik vir oudpres. Jacob Zuma om te kom getuig. Zuma het verlede week sonder toestemming uit die kommissie gestap ten spyte van 'n lasbrief wat hom verplig om te verskyn.
"Sy gedrag kan 'n boodskap aan ander getuies uitstuur wat dalk ongemaklik is om vrae in die kommissie te kom beantwoord, dat dit die regte ding is vir 'n getuie wat gedagvaar is om hom te verskoon," het Zondo Maandagoggend gesê.
Hy sê voorts dit kan ook die indruk skep dat getuies by die kommissie kan kom en gaan soos hulle wil. "Ons Grondwet gee ook die versekering dat ons almal gelyk voor die reg is."
Zondo sê dit is belangrik dat Zuma se optrede gepak word.
Hy sê gegewe die erns van die oudpresident se gedrag en die uitwerking wat dit op die werksaamhede van die kommissie kan hê, het hy besluit om die sekretaris van die kommissie te vra om 'n strafregtelike aanklag by die polisie teen Zuma aanhangig te maak sodat sy gedrag ondersoek kan word.
Die sekretaris sal alle inligting in dié verband aan die polisie en die Nasionale Vervolgingsgesag (NVG) beskikbaar stel, het Zondo gesê.
Zondo sê hy gaan nou nuwe datums vasstel wanneer die oudpresident voor die kommissie moet verskyn en die sekretaris gaan 'n lasbrief op Zuma laat bedien om op dié dae te verskyn.
Die kommissie gaan hom ook tot die Konstitusionele Hof wend om te vra vir 'n bevel dat Zuma gedwing word om in ooreenstemming met die dagvaarding voor die kommissie te verskyn.
"Die kommissie is baie duidelik oor die stappe wat gedoen gaan word en dit gaan as 'n saak van dringendheid gedoen word."
Wat van sluit hom net toe en kry klaar en hou op nog geld op hom mors met al die hof sittings.
"Ondersoek"??? Arresteer hom summier!
Wat is daar om te ondersoek – hy minag die Hof, verontagsaam reëls en regulasies en doen wat hy wil. Daar is niks om te ondersoek nie – alles is so duidelik soos daglig. As hierdie situasie nie reg aangespreek word nie kan die Zondo kommissie maar oppak.
Daar is seker genoeg bewys van oor die jare om hom toe te sluit en hy kan dan van die tronk na die hof vervoer word. Ek gee nie om dat my belasting geld daarvoor aangewend word nie, want hierdie keer is dit vir 'n goeie saak. Hy sal smag na die wit boer se pap daar agter die tralies wanneer hy brood en watersop kry.
Sekerlik moet hy net tronk toe as die jongste lasbrief bloot ignoreer word. Ek en jy sal dadelik tronk toe……wat maak Zuma soe spesiaal?